**UAB „IGNALINOS ŠILUMOS TINKLAI“**

**REGULIAVIMO APSKAITOS SISTEMOS APRAŠAS**

# BENDROJI DALIS

1. UAB „Ignalinos šilumos tinklai“ (toliau – **Bendrovė**) – tai struktūrinių padalinių visuma, užtikrinanti nepertraukiamą šilumos energijos ir karšto vandens tiekimą vartotojams, bei teikianti kitas paslaugas.
2. Buhalterinė apskaita Bendrovėje tvarkoma vadovaujantis patvirtinta apskaitos politika, LR buhalterinės apskaitos įstatymu, LR įmonių finansinės atskaitomybės įstatymu bei kitais LR įstatymais, LR vyriausybės nutarimais, verslo apskaitos standartais, direktyvomis ir kitais teisės aktais. Buhalterinę apskaitą Bendrovėje organizuoja ir vykdo Buhalterinės apskaitos skyrius.
3. Bendrovė vykdo apskaitos atskyrimą, siekdama Bendrovės finansinę informaciją (pajamas, sąnaudas, turtą) paskirstyti verslo vienetams ir juos sudarančioms paslaugoms, atskirai identifikuojant nepaskirstytinas sąnaudas. Apskaitos atskyrimas vykdomas Reguliavimo apskaitos sistemoje (toliau – **RAS**).
4. Reguliavimo apskaita Bendrovėje tvarkoma, atsižvelgiant į Bendrovės veiklos specifiką, remiantis buhalterinės apskaitos duomenimis ir vadovaujantis RAS aprašu, šilumos veiklą reglamentuojančiais teisės aktais, Valstybinės energetikos reguliavimo tarybos (toliau – **VERT**) nutarimais, metodiniais nurodymais, įsakymais. Reguliavimo apskaitą organizuoja Buhalterinės apskaitos skyrius, dalyvauja Bendrovės padalinių darbuotojai.
5. RAS aprašas parengtas vadovaujantis VERT 2018 m. gruodžio 31 d. nutarimu Nr. O3E-470 patvirtintu Šilumos sektoriaus įmonių apskaitos atskyrimo ir sąnaudų paskirstymo reikalavimų aprašu (toliau – **Aprašas**).
6. RAS aprašo tikslas – atskleisti Bendrovės reguliavimo apskaitoje naudojamus principus, metodus, atliekant apskaitos atskyrimą ir sąnaudų paskirstymą.
7. Bendrovės finansiniai metai sutampa su kalendoriniais metais. Finansinių metų pradžia – sausio 1 d., pabaiga – gruodžio 31 d.

# REGULIAVIMO APSKAITOS SISTEMA

1. RAS sudaro:
	1. Informacija, apdorojama ir naudojama RAS.
	2. RAS struktūra, nusakanti informacijos grupavimo procesą ir detalumą.
	3. Procesai, vykdomi surenkant, apdorojant ir naudojant informaciją.
2. RAS naudojamos informacijos šaltiniai yra:
	1. Buhalterinės apskaitos informacija (žr. III skyrių).
	2. Ilgalaikio materialiojo ir nematerialiojo turto informacija (žr. IV skyrių).
	3. Paskirstymo nešikliai ir apskaičiuotos jų reikšmės (5 priedas).
	4. Bendrovės vidaus tvarkos dokumentai.
3. Bendrovės RAS struktūrą sudaro:
	1. Paskirstymo centrai – tarpiniai grupavimo centrai, kuriems priskirta finansinė informacija, paskirstoma paslaugoms netiesiogiai (žr. V skyrių).
	2. Paslaugos – galutiniai grupavimo centrai, į kuriuos apskaitos atskyrimo metu paskirstoma pirminė apskaitos informacija (žr. VI skyrių).
4. Pagrindiniai RAS procesai vykdomi ataskaitinio laikotarpio pabaigoje, apdorojant informaciją ir rengiant reguliacinę atskaitomybę:
	1. Buhalterinės apskaitos informacijos perkėlimas (žr. VII skyrių).
	2. Pajamų paskirstymas (žr. VIII skyrių).
	3. Sąnaudų paskirstymas (žr. IX skyrių).
	4. Ilgalaikio materialiojo ir nematerialiojo turto vertės paskirstymas (žr. X skyrių).

# BUHALTERINĖ APSKAITA

1. Buhalterinė apskaita Bendrovėje vedama naudojant Buhalterinės apskaitos programą „Labbis“.
2. Reguliavimo apskaitoje naudojama visa buhalterinės apskaitos informacija, išskyrus informaciją, susijusią su ilgalaikio materialiojo ir nematerialiojo turto apskaita: turto likutinę vertę ataskaitinio laikotarpio pabaigoje ir nusidėvėjimo sąnaudas per ataskaitinį laikotarpį.
3. Buhalterinėje apskaitoje vedama turto, nuosavo kapitalo, įsipareigojimų, pajamų ir sąnaudų struktūra nustatyta veiklos poreikiams pritaikytame pajamų, sąnaudų, turto ir įsipareigojimų sąskaitų plane (1 priedas).

# ILGALAIKIO MATERIALIOJO IR NEMATERIALIOJO TURTO APSKAITA

1. Ilgalaikio materialiojo ir nematerialiojo turto apskaita (turto vienetų sąrašas) reguliavimo tikslais Bendrovėje vedama atskirai nuo buhalterinės apskaitos.
2. Į ilgalaikio turto sąrašą įtraukiami visi turto vienetai, kuriuos Bendrovė valdė ataskaitinio laikotarpio pradžioje ir įgijo ataskaitinio laikotarpio metu, t.y. įtraukiamas ir ataskaitinio laikotarpio metu parduotas arba nurašytas turtas.
3. Ilgalaikio turto sąrašas sudarytas pagal Apraše ir jo prieduose numatytus turto pogrupius.
4. Kiekvienas turto vienetas priskiriamas Apraše numatytam turto pogrupiui atsižvelgiant į jo naudojimo paskirtį ir pobūdį. Kiekvienas turto vienetas priskiriamas tik vienam turto pogrupiui.
5. Turto įsigijimo (pradinė) vertė vertinama pagal buhalterinėje apskaitoje registruotą turto įsigijimo vertę.
6. Nustatant turto vertę, atskleidžiama ir toliau paslaugoms neskirstoma:
	1. turto vertės dalis, sukurta už Europos Sąjungos struktūrinių fondų, dotacijų ar subsidijų lėšas, vartotojų lėšas;
	2. ilgalaikio turto vertės pokytis, susijęs su ilgalaikio turto perkainojimu;
	3. nebenaudojamo ilgalaikio turto vieneto ar jo dalies vertė;
	4. neatlygintinai (nemokamai) Bendrovei perduoto turto vieneto ar jo dalies vertė;
	5. ilgalaikio turto (ar jo dalies), sukurto įvykdžius investicinius projektus, teisės aktų nustatyta tvarka nesuderintus su VERT;
	6. kiti atvejai, nustatyti Aprašo 24.4. papunktyje;
	7. ilgalaikio turto, kuriuo padidintas Bendrovės įstatinis kapitalas, vertės dalis atitinkanti aukščiau išvardintus atvejus.
7. Skaičiuojant ilgalaikio turto nusidėvėjimo sąnaudas:
	1. naudojami turto nusidėvėjimo (amortizacijos) skaičiavimo laikotarpiai (žr. 6 priedas):
		1. nustatyti Apraše;
		2. likusiems turto vienetams taikomi Bendrovės pasirinkti, ekonomiškai pagrįsti nusidėvėjimo (amortizacijos) skaičiavimo laikotarpiai.
	2. taikomas tiesiogiai proporcingo nusidėvėjimo (amortizacijos) skaičiavimo metodas;
	3. jei turto vienetas įsigytas laikotarpiu [2015-10-15 – 2018-12-31], jo nusidėvėjimas pradedamas skaičiuoti nuo įtraukimo į kainą momento. Kitais atvejais nusidėvėjimas pradedamas skaičiuoti pradėjus eksploatuoti turtą, nuo kito mėnesio 1 dienos;
	4. sukauptas nusidėvėjimas ataskaitinių metų pradžiai imamas pagal ankstesnių metų audituotų RAS ataskaitų duomenis;
	5. metinis nusidėvėjimas apskaičiuojamas turto likutinę vertę ataskaitinio laikotarpio pradžiai dalinant likusiam turto vieneto tarnavimo laikotarpiui.
	6. turtas nudėvimas kol jo likutinė vertė tampa lygi jo likvidacinei vertei.
8. Turto rekonstravimo, remonto ir pan. atlikti darbai registruojami reguliavimo apskaitoje turto dalyje tuomet, kai jie pagerina turto naudingąsias savybes ir (arba) pailgina turto naudingo tarnavimo laiką. Tokiu atveju padidinama turto įsigijimo vertė, taikant galiojantį turto nusidėvėjimo (amortizacijos) skaičiavimo laikotarpį apskaičiuojamas metinio nusidėvėjimo sąnaudų dydis, kuriuo kasmet mažinama turto likutinė vertė.

# PASKIRSTYMO CENTRAI

1. Paskirstymo centras – tai vidaus veikla (procesas), ar vidaus paslauga (produktas), kuriai tarpiniame apskaitos atskyrimo etape yra priskiriama tam tikra finansinė informacija, pagal priežastingumo principą siekiant ją paskirstyti galutinėms paslaugoms.
2. Informacija apie Bendrovės naudojamus paskirstymo centrus pateikiama 5 priede.

# VERSLO VIENETAI IR PASLAUGOS

1. Bendrovės valdomoje CŠT sistemoje teikiamos paslaugos sudaro galutinius paskirstymo centrus, kuriems paskirstoma Bendrovės finansinė informacija. Kiekvieno verslo vieneto paslaugų sąrašas pateikiamas 4 priede.
2. Bendrovės ataskaitinio laikotarpio pajamos ir sąnaudos paskirstomos Bendrovės teikiamoms paslaugoms.
3. Likutinė turto vertė ataskaitinio laikotarpio pabaigoje paskirstoma Bendrovės verslo vienetams.

# APSKAITOS INFORMACIJOS PERKĖLIMAS

1. Ataskaitinio laikotarpio pabaigoje buhalterinės apskaitos informacija ir ilgalaikio materialiojo ir nematerialiojo turto apskaitos informacija perkeliama į RAS, t. y. sugrupuojama pagal reguliavimo apskaitoje naudojamas pajamų, sąnaudų ir turto kategorijas, grupes ir pogrupius.
2. Buhalterinės apskaitos sąnaudų sąskaitų plano sąsajų su Aprašo sąnaudų pogrupiais detalizavimas pateikiamas 2 priede.
3. Ilgalaikio materialiojo ir nematerialiojo turto apskaita vykdoma pagal Aprašo reikalavimus.

# PAJAMŲ PASKIRSTYMAS

1. Ataskaitinio laikotarpio Bendrovės pajamos paskirstomos tiesiogiai (išskyrus šilumos, karšto vandens tiekimo ir gautų delspinigių iš šiluminės energijos vartotojų pajamas), remiantis atsiskaitymų su klientais sistemos įrašais ir buhalterinės apskaitos informacija.
2. Šilumos tiekimo ir karšto vandens tiekimo pajamos skirstomos paslaugoms šiais etapais:
	1. Buhalterinėje apskaitoje pajamos priskiriamos pajamų už šilumos energiją ir pajamų už karšto vandens paruošimą sąskaitai:

|  |  |  |
| --- | --- | --- |
| **Nr.** | **DK sąskaita** | **Apskaitomos pajamos** |
| 1. | 5010 Pajamos už šiluminę energiją | Šilumos energijos ir karšto vandens tiekimo pajamos |

* 1. reguliavimo apskaitoje šilumos tiekimo ir karšto vandens tiekimo pajamos paskirstomos paslaugoms realizuotą šilumos kiekį dauginant iš atitinkamos paslaugos kainos dedamosios (įskaitant papildomas dedamąsias).
1. Gautų delspinigių iš šiluminės energijos vartotojų pajamos paskirstomos šilumos tiekimo paslaugoms proporcingai minėtoms paslaugoms priskirtoms šilumos tiekimo pajamoms.
2. Išnuomoto reguliuojamoje veikloje naudojamo ilgalaikio turto pajamos paskirstomos paslaugoms vadovaujantis Aprašo nuostatomis: 50 proc. priskiriama Bendrovės teikiamoms reguliuojamos paslaugoms, kurioms priskirtas šis turtas ir 50 proc. nuomos pajamų dalis tenka nereguliuojamos veiklos verslo vienetui.

# SĄNAUDŲ PASKIRSTYMAS

1. Bendrovės veikloje patiriamos sąnaudos nustatomos vadovaujantis buhalterinės apskaitos registruose užfiksuotais įrašais, kuriais remiantis sudaryta ataskaitinio laikotarpio audituota finansinė atskaitomybė.
2. Perkeliant duomenis iš buhalterinės apskaitos registrų į RAS visos patiriamos sąnaudos suskirstytos į sąnaudų grupes. Buhalterinės apskaitos sąnaudų sąskaitų plano sąsajų su Aprašo sąnaudų pogrupiais detalizavimas pateikiamas 2 priede.
3. Sugrupuotos sąnaudos paskirstomos šia tvarka:
	1. Identifikuojamos ir toliau paslaugoms neskirstomos nepaskirstomos sąnaudos, nurodytos Aprašo 41 punkte.
	2. Sąnaudos iš DK sąskaitų sugrupuojamos pagal sąnaudų kategorijas. Buhalterinės apskaitos sąnaudų sąskaitų plano sąsajų su sąnaudų kategorijomis (ir atitinkamai – paslaugomis, paskirstymo centrais arba bendru veiklos palaikymu) detalizavimas pateikiamas 3 priede.
	3. Atliekami sąnaudų koregavimai, t.y. sąnaudų grupavimo ir priskyrimo detalizavimas.
	4. Tiesioginėms sąnaudoms priskiriamos sąnaudos, patirtos teikiant vieną paslaugą arba kurių atsiradimą (susiformavimą) ir apimtį lėmė konkreti paslauga (produktas) ir jos apimtis ataskaitiniu laikotarpiu. Šios sąnaudos priskiriamos tiesiogiai konkrečiai paslaugai.
	5. Netiesioginėms sąnaudoms priskiriamos sąnaudos, patirtos teikiant kelias paslaugas arba patirtos veikloje, susijusioje su paslaugų teikimu netiesiogiai. Šios sąnaudos paskirstomos paslaugoms naudojant paskirstymo kriterijus. Paskirstymo kriterijų sąrašas pateikiamas 5 priede.
	6. Bendrosioms sąnaudos priskiriamos sąnaudos, patirto bendram veiklos palaikymui ir susijusios su visomis paslaugomis. Bendrosios sąnaudos paskirstomos paslaugoms proporcingai pagal tiesiogiai ir netiesiogiai toms paslaugoms priskirtų pastoviųjų sąnaudų sumą.

# ILGALAIKIO MATERIALIOJO IR NEMATERIALIOJO TURTO VERTĖS PASKIRSTYMAS

1. Paslaugoms skirstoma ilgalaikio materialiojo ir nematerialiojo turto, faktiškai naudojamo Bendrovės veikloje, įsigyto už Bendrovės lėšas, sukurto pagal investicinius projektus, suderintus su reguliuojančiąja institucija, vertės dalis, nesusijusi su perkainojimo veikla:
	1. likutinė vertė laikotarpio pabaigoje;
	2. metinės nusidėvėjimo sąnaudos.
2. Kiekvienas ilgalaikio turto vienetas tiesiogiai priskiriamas paslaugai naudojantis buhalterinės apskaitos registrais pagal materialiai atsakingus asmenis, priskirtus konkrečioms paslaugoms ir pagal tai, kurių paslaugų teikimui tas turtas yra naudojamas ataskaitinio laikotarpio metu.
3. Ilgalaikis turtas, naudojamas bendram veiklos palaikymui (užtikrinimui) paskirstomas paslaugoms proporcingai atitinkamai paslaugai priskirtai pastoviųjų tiesioginių ir netiesioginių sąnaudų sumos daliai.

# XI. PRIEDAI

|  |  |
| --- | --- |
| **Nr.** | **Pavadinimas** |
| 1. | Sąskaitų planas |
| 2. | Sąnaudų grupavimas |
| 3. | Sąskaitų priskyrimas |
| 4. | Paslaugų ir CŠT sistemų sąrašas |
| 5. | Paskirstymo centrų ir nešiklių sąrašas |
| 6. | Turto pogrupiai ir nusidėvėjimo laikotarpiai |